google/wiki40b huggingface dataset:
SoluDyne (firma)

SoluDyne er en vestlandsbedrift opprinnelig grunnlagt i Ryfylkebyen Jørpeland på 90-tallet.  Bedriften selger og utvikler styringssystemet SoluDyne (samme navn som bedrift). SoluDyne har blant annet samarbeidet i mange år med SAS Technical Services om vedlikeholdssystemet MSS, der flyteknikere må lære og signere for at de har forstått nye tekniske spesifikasjoner før de får vedlikeholde [SAS] sine fly.
SoluDyne designer GUI til sin mykvare med egne designere, ofte hentet lokalt fra Ryfylke eller Nord-Jæren. SoluDyne har siden starten av 2000-tallet hatt et eget opplæringsprogram for unge designere og illustratører som ønsker å prøve hvordan det er å arbeide med GUI-design profesionelt, før de tar skrittet og spesialiserer seg innen dette.
SoluDyne samarbeider også med Kristiansund bedriften Solid Management, som er en del av Solid Group.
Cirrochroa

Utseende

Ganske store, bredvingede sommerfugler. Vingenes ytterkant er bølgete. Oversidens grunnfarge er vanligvis brunoransje, men kan også være brun eller blå. Vingespissene er vanligvis mørkere, og ofte har de én eller flere tynne, brune siksak-linjer langs ytterkanten og en rekke av brune flekker på bakvingen. Undersiden av vingene er gjerne lyst brunlig ved roten, mørkere i den ytterste halvdelen.

Levevis

Disse sommerfuglene lever helst i skogkanter opptil 1000 meter over havet. I alle fall en av artene har larver som lever på planteslekten Hydnocarpus (Achariaceae). Disse sommerfuglene er raske flygere, og forholdsvis sky. De kommer gjerne ned til bakken for å suge i seg fuktighet.

Utbredelse

Slekten er utbredt fra India i vest til Ny-Guinea i øst.
Cagnes-sur-Mer

Geografi

Cagnes-sur-Mer er en egen kommune og den største forstaden til Nice og ligger vest og sørvest for sentrum, ikke langt fra flyplassen, i retning Cannes. Avstanden til sentrum av Nice er ca. 15 kilometer.
Omocerus

Utseende

Middelsstore, ovale, vanligvis mørke bladbiller, ofte grønnlige eller med noe metallisk glans. Hodet er ganske lite, såvidt synlig ovenfra, antennene forholdsvis korte. Slekten kan kjennes på at dekkvingene har et langt, torneaktig utskudd ved hver "skulder" (ganske kort hos underslekten Nebroma). Kroppsformen er noe avlang. Pronotum er mye bredere enn langt, rundet, dekkvingene rundede og hvelvede med tett og kraftig punktering. Beina er nokså korte.

Levevis

Larvene er bladminerere på tofrøbladete planter.

Utbredelse

Slekten er vidt utbredt i Mellom- og Sør-Amerika.
Basilica Minor

Basilica Minor, det vil si Mindre basilika er en tittel innen den katolske kirke som gis som æresbetegelse til visse kirkebygninger som av historiske eller andre grunner nyter en særlig status. Disse kirker er ofte eksempte, det vil si unntatt, fra deler av den ordinære kirkelige jurisdiksjon.
I 2013 var det i verden 1 689 mindre basilikaer og fire større basilikaer (Basilica Maior).

Pavelige mindre basilikaer

De pavelige mindre basilikaer er tre til antallet: San Lorenzo fuori le Mura (Roma), Sankt-Frans-basilikaen (Assisi) og Santa Maria degli Angeli (Assisi).

Pontifikale mindre basilikaer

De pontifikale mindre basilikaer er fire til antallet: San Nicola (Bari), Basilica della Santa Casa (Loreto), Sant'Antonio di Padova (Padova) og Santuario della Beata Vergine del Rosario di Pompei (Pompei).

Mindre basilikaer

Blany de mindre basilikae kan nevnes Sacré-Cœur i Paris og Sagrada Família i Barcelona.
Porrhomma pygmaeum

Utseende

Porrhomma pygmaeum er en liten edderkopp. Kroppen er todelt i en bakkropp (abdomen) og en forkropp (prosoma eller cephalothorax). Forkroppen er bredt oval, litt flat og forholdsvis liten. Bakkroppen hos hunnen er stor og kuleformet. Avstanden fra det fremste øyet til hodets fremkant er forholdsvis stor, mye mer enn to ganger øyets diameter.
Artene i denne slekten er ganske like hverandre, samtidig som de kan være fargevariable av utseende. For sikker artsbestemmelse kreves ofte nærmere undersøkelse av de kjønnsmodne edderkoppens genitalier, hos hunner epigynet og hos hanner pedipalpenes siste ledd.
Ryggmargen

Ryggmargen (latin: medulla spinalis) eller ryggnerven er et rør av flettede nervetråder beskyttet av ryggsøylen. Den utløper fra hjernen og er en del av sentralnervesystemet. Ryggmargens hovedfunksjon er videresending av informasjon mellom hjernen og det perifere nervesystemet. Ryggmargen strekker seg fra medulla oblongata og ned til filum terminale. Hos menn er den ca. 45 cm og hos kvinner er den ca. 42 cm. Ryggmargen blir ikke tykkere enn ca. 14 mm. Ryggmarg er ikke det samme som ryggrad, men ryggmargen ligger bak ryggraden, beskyttet av beinbuer som er vokst fast i ryggvirvlene under. Nerverøret løper ut fra hjernen og stopper et sted mellom L1 og L2. Vi har 31 ryggmargsnerver segmenter. 8 cervicale, 12 thoracicale, 5 lumbare (korsryggen), 5 sacrale og 1 coccygeal.
Ryggmarg finnes hos alle ryggstrengdyr og er et typisk kjennetegn for denne gruppen.
Bibelprisen

Bibelprisen utdeles årlig av Det Norske Bibelselskap til en person som har bidratt til å utvide og fornye bibelbruken. 
Prisen blir tildelt bidragsytere og aktører i kulturlivet, i det politiske liv og i den videre samfunnssektor, men også innen bibelformidling i skole og menighet, blant barn og unge. Det har vært en hovedoppgave for Bibelselskapet å legge til rette for en fornyet bibelbruk på bred basis i kirke og menighet, i skole og lokalsamfunn, i kulturliv og samfunnsliv. Det er i dette perspektivet Bibelselskapet har etablert en årlig bibelpris.
Lars Elstrup

Klubbkarriere

Elstrup seniordebuterte for sin lokale klubb Randers Freja i 1981, og i de neste fem sesongene ble han klubbens toppskårer i lavere divisjoner før han foran 1986-sesongen meldte overgang til eliteserieklubben Brøndby IF. Her spilte han kun syv kamper og skåret to mål før han flyttet til Nederland for proffspill i Feyenoord Rotterdam. Her spilte han i to sesonger, men skårte bare ni mål.
I 1988 flyttet han tilbake til Danmark og meldte overgang til Odense Boldklub. I sin første sesong for klubben spilte han 16 kamper og skårte 14 mål, noe som førte til at han ble kalt opp til det danske landslaget av Sepp Piontek. I 1989-sesongen spilte han bare tolv kamper før han forsøkte seg med proffspill igjen, men denne gang hos den engelsek førstedivisjonsklubben Luton Town. Elstrup signerte for Luton Town den 21. august 1989 for £850 000, noe som var og fortsatt er, overgangsrekord for klubben. 
Etter to sesonger hos Luton, hvor han spilte 60 kamper og skårte 19 mål, vendte han tilbake til Danmark og Odense BK. Fra 1991 til 1993 spilte han 44 kamper og skårte 24 mål, før han noe overraskende la opp karrieren som fotballspiller og trakk seg tilbake fra offentligheten.

Internasjonal karriere

Elstrup landslagsdebuterte i august 1988 mot Sverige i Stockholm, og Danmark vant 2-1 ved at Elstrup skårte begge målene før han ble byttet ut. Hans mest berømte landslagsmål skårte han i kampen mot Frankrike den 17. juni 1992 under EM-sluttspillet i Sverige. Elstrups mål som førte til 2-1 fordel Danmark gjorde at Danmark gikk videre til semifinalen, for så å vinne hele turneringen. Totalt spilte Elstrup 34 kamper og skåret 13 mål for det danske landslaget i perioden 1988 til han la opp i 1993.
Tim Berners-Lee

Bakgrunn og tidlig karriere

Berners-Lee studerte fysikk ved The Queen's College fra 1973 til 1976. Som ung var han svært interessert i tog, og lært dermed mye om elektronikk ved å eksperimentere med modelltog.
Etter å ha fullført utdanningen, fikk han jobb som ingeniør ved telekommunikasjonsselskapet Plessey. I 1978 begynte han å jobbe for D.G Nash Ltd.

Forslag og prototype

I 1980, mens han var en uavhengig kontraktør for CERN, foreslo Berners-Lee et prosjekt basert på konseptet hypertekst, for å forenkle deling og oppdatering av informasjon mellom forskere. Med hjelp fra Robert Cailliau laget han et prototype-system kalt Enquire.
Etter han jobbet en periode for John Poole's Image Computer Systems Ltd, kom han tilbake til CERN i 1984 som medlem. Han brukte lignende ideer som han hadde brukt i Enquire til å lage World Wide Web, den første nettleser (denne ble rett og slett bare kalt WorldWideWeb og utviklet på NeXTSTEP) og webserver httpd.

Den første nettsiden

Den første nettsiden Berners-Lee laget var info.cern.ch, og var for første gang online den 6. august 1991. Den gav en forklaring om hva World Wide Web var, og hvordan man kunne skaffe seg en nettleser, en webserver osv. Det var også verdens første web-bibliotek, da Berners-Lee vedlikeholdt en liste over nettsider i tillegg til hans egen.

Ingen godtgjørelse

Mens ideene til World Wide Web er enkle, kombinerte Berners-Lee dem på en måte som har muliggjort en kontinuerlig utvikling i takt med teknologiske fremskritt. Ideen ble gjort tilgjengelig gratis uten patenter og royalties (godtgjørelser). I 1994 opprettet han World Wide Web Consortium (W3C) på MIT Laboratory for Computer Science i Cambridge, Massachusetts.

Anerkjennelse

Berners-Lee ble den første i posisjonen 3Com Founders Chair ved Massachusetts Institute of Technology, og er nå en Senior Research Scientist der. 
I 1997 ble han utnevnt til offiser av Order of the British Empire, og i 2004 ble han ridderkommandør i samme orden og dermed adlet. Han har dermed rett til å føre tiltaleformen sir foran sitt navn. Berners-Lee er også tildelt Order of Merit. I 2012 hadde han en sentral rolle ved åpningen av sommer-OL i London, som en anerkjennelse av hans rolle i utviklingen av det moderne informasjonssamfunnet.
Guildford School of Acting

Guildford School of Acting (GSA) er en musikalteaterskole i Guildford, England.
Det norske Bårdar Akademiet samarbeider med skolen.
Åfjorden (Åfjord)

Åfjorden er en fjord i Åfjord kommune i Trøndelag. Den er rundt 14 kilometer lang, og går nordøstover til Å i Åfjord i botn av fjorden. Fjorden har innløp fra Lauvøyfjorden ved Straumsholmen i sørvest. Sør for Straumsholmen går Oldfjorden sørvestover, mens Mørrifjorden er en fjordarm sørover nesten helt innerst i fjorden.
Selnes ligger på vestsida av fjorden ved innløpet, og mellom dette neset og neset Øyan ligger Indre Selnesvågen. Nord for Øyan ligger Rånesvikan med øyene Øyaøya og Rånesøya. Bygda Rånes ligge på et nes på nordsida av fjorden. Nordøst for Rånes ligger Dragseidet, et 300 meter bredt eid hvor Eidsfjorden ligger på andre sida. 
Fjorden ender i de tre buktene Monstadbukta ved Monstad i vest, Stenkarbukta i midten og Svalan lengst øst. I botn av fjorden munner både Stordalselva og Norddalselva ut i fjorden. 
Fv50 går langs deler av vestsida av fjorden.
Sandvolleyball under Middelhavslekene 2009

Sandvolleyball under Middelhavslekene 2009. Sandvolleyball var en av flere sporter under de sekstende middelhavslekene som ble arrangert i Pescara i Italia i perioden 25. juni til 5. juli 2009. Det var andre gangen som sandvolleyball var med på programmet under middelhavslekene. Det var en turnering for menn og en for damer. Spania ble beste nasjon, de vant begge gullmedaljene.
RFA «Sir Galahad» (1966)

Falklandskrigen

«Sir Galahad» var aktiv i Falklandskrigen, og seilte fra HMNB Devonport 6. april 1982. Hun ankom San Carlos Water 21. mai, og ble tre dager senere angrepet av argentinske A-4 Skyhawk angrepsfly. Hun ble truffet av en bombe som ikke detonerte, for deretter å bli beskutt i påfølgende flyangrep. Med bare mindre skader, var hun i stand til å fortsette i tjenesten og gjennomførte forsyningsturer til Teal Inlet.
Den 8. juni ble hun igjen truffet, denne gang av to eller tre bomber ved Fitzroy der hun sammen med RFA «Sir Tristram» satte i land soldater fra Welsh Guards. «Sir Galahad» tok fyr og ble ødelagt. Til sammen 48 soldater og sjømenn ble drept i eksplosjonene og den påfølgende brannen. Senere ble skroget tauet ut på havet og senket av HMS «Onyx». Det er nå en offisiell krigsgrav.

RFA «Sir Galahad» (1987)

Et erstatningsskip med samme navn og pennantnummer kom i operativ tjeneste i 1988.
Titanoptera

Utseende

Meget store (det er kjent eksemplarer med vingespenn opptil 40 centimeter) insekter, de minste kjente artene hadde en vingelengde rundt 30 millimeter. Antennene var lange og trådformede. Thorax kunne ha lange pigger. De hadde to par vinger som ble lagt flatt over bakkroppen i hvile. Hos mange arter hadde forvingene et stridulasjonsorgan. Forbeina var utformet for å gripe byttedyr.

Levevis

Forbeinas form viser at disse insektene må ha vært rovdyr. Stridulasjonsorganet på forvingene tyder på at de kunne lage lyd på samme måte som gresshopper.

Fossiler

Gruppen er først kjent fra Perm (funn fra Russland) og Trias (funn fra Kirgisistan og New South Wales, Australia).
Barcelonas distrikter

Barcelona er delt inn i ti administrative distrikter. De administreres av hver sin rådmann, som alle velges av byrådet. Ansvarsområdene til distriktene omfatter blant annet byplanlegging og infrastruktur.
De fleste distriktene var opprinnelig selvstendige kommuner som ble innlemma i byen på 1800- og 1900-tallet. Dagens inndeling ble godkjent i 1984.
Nalbari (distrikt)

Demografi

Ved folketellingen i 2011 var det 769 919 innbyggere i distriktet, mot 689 053 i 2001. Den urbane befolkningen utgjør 10,72 % av befolkningen.
Barn i alderen 0 til 6 år utgjorde 11,77 % i 2011 mot 14,20 % i 2001. Antallet jenter i den alderen per tusen gutter er 963 i 2011 mot 961 i 2001.
Coleoxestia

Utseende

Middelsstore til nokså store, slanke, blanke, mørke trebukker.  Antennene er lengre enn kroppen hos hannene, omtrent så lange som kroppen hos hunnene. Pronotum er tydelig smalere enn dekkvingene, gjerne noe knudrete eller tverr-rynket. Dekkvingene er parallellsidige. Beina er forholdsvis lange.

Utbredelse

Slekten er utbredt i Sør- og Mellom-Amerika.
Rallarkirkegården i Tornehamn

Rallarkirkegården i Tornehamn, offisielt Tornehamns kyrkogård, ligger ca. 2 km fra europavei 10 i Tornehamn i Kiruna kommune i Sverige. Kirkegården ble anlagt av Statens Järnvägar under byggingen av Malmbanan/Ofotbanen helt sist på 1800-tallet, og er i Norge mest kjent for at den legendariske anleggskokka Svarta Bjørn, Anna Rebecka Hofstad, ligger begravet der.
Kirkegården ble tatt i bruk i 1899. De første årene var det hovedsakelig rallarer og andre som hadde tilknytning til byggingen av jernbanen som ble begravet der. Rundt 50 personer ble begravet der fram til 1902, deriblant 27 personer som døde av tyfoidfeber i 1901. Kirkegården ble innviet 5. oktober 1902.
Kapellet/bårehuset ble bygd i 1899 og flyttet til sitt nåværende sted i 1936. Tornehamn kirke ble innviet i 1987.
Den norske anleggskokka Svarta Bjørn, Anna Rebecka Hofstad, døde 19. september 1900 og ble begravet på rallarkirkegården fire dager senere. På mange av gravene står hvite trekors; på ett av dem står «Anna Norge» og datoen 19. september 1900, og denne graven regnes av noen som Svarta Bjørns siste hvilested. Men korset har også hatt to andre datoer risset inn – 12. oktober 1901 og 10. november 1901. Ifølge en artikkel i LKABs internavis Malmbanenytt, referert i avisa Fremover, er det et spedbarn, Anna Olsen, som ligger i denne graven. Skriftlige kilder bekrefter at Anna Rebecka Hofstad ligger på denne kirkegården, men forteller ikke nøyaktig hvor på kirkegården hun ligger. En minnestein til minne om henne ble satt opp på kirkegården i 1982.
Statens Järnvägars mangeårige direktør Axel Granholm, død 1951, ligger også begravet på rallarkirkegården, sammen med sin kone. Han var ingeniør under byggingen av Malmbanan.
Kirkegården ble gitt fra Statens Järnvägar til Jukkasjärvi församling (menighet) i 1937. I alt er ca. 170 personer begravet på rallarkirkegården.
Malmbanens holdeplass ved rallarkirkegården ble nedlagt 1. juni 1975.
Nordic 10000m Challenge 1997

Nordic 10000m Challenge 1997 var den første utgaven av Nordic 10000m Challenge. Kvinnenes løp ble arrangert 26. juni 1997 på Stockholm Stadion i Stockholm, og mennenes løp ble arrangert på Gunder Hägg Stadion i Gävle i Sverige 30. juni 1997.
Holen skole

Historie

Holen skole åpnet den 20. august 1920 med 12 klasser, 12 lærere og 375 elever. Skolen hadde 12 klasserom, spesialrom for tegning, skolekjøkken, sløyd og naturfag, skolebad og gymnastikksal. Fra 1931 ble skolen en kombinert folkeskole og framhaldsskole.
Under andre verdenskrig, den 4. oktober 1944, skulle de allierte bombe ubåtbunkeren Bruno på Laksevåg (se bombingen av Laksevåg). To flybomber slo ned i den søndre halvdelen av Holens skolebygning. Senere slo en bombe rett ned i kjelleren. Der oppholdt to gutteklasser seg og deres lærere. Tragedien endte med at vaktmesteren, to lærere, 67 av skolens 350 elever og mange fra det sivile luftvernet ble drept av bombingen. Et minnesmerke over disse er reist like ved skolen. På steinen står navnet på skolen, og teksten «Til minne om de som omkom på skolen 4. oktober 1944.»
Etter dette ble elevene evakuert og spredt rundt omkring, både på andre byskoler og på landet.
Etter krigen ble brakker på Jansonmarken ovenfor Laksevåg kirke innrettet for skolebruk, og skolen flyttet inn der 18. mars 1946. Først i 1954 fikk man bygget nye Holen skole (skolebygningen som senere ble Håstein skole). Skolen hadde ved innflyttingen 772 elever fordelt på 25 klasser i
folkeskolen, 5 klasser i framhaldskolen og 1 realskoleklasse. I 1959 fikk realskolen eget bygg (skolebygningen som senere ble Holen skole).
Da den obligatoriske ungdomsskolen ble innført i 1970, byttet realskolen og folkeskolen bygg, slik at barneskolen tok over realskolebygget, og ungdomsskolen tok over folkeskolebygget. Ungdomsskoledelen ble da en egen skole med navnet Håstein skole, mens barneskolen beholdt navnet Holen skole. Skolene ble gjenforent som en kombinert barne- og ungdomsskole med navnet Holen skole den 1. august 2009.
Sovedrikken

Sovedrikken er et dansk syngespill fra 1808 i to akter av C.E.F. Weyse med tekst av Adam Oehlenschläger. Weyse debuterte på Det Kongelige Teater med syngespillet i 1809.
Dassault Mirage 2000

Historikk

Mirage 2000 ble utviklet av Dassault Aviation for det franske luftforsvaret, Armée de l'air. Utviklingen av flytypen ga også Dassault en god konkurrent til F-16, som hadde slått Mirage F1 i konkurransen om å bli det nye jagerflyet for luftforsvaret i Belgia, Danmark, Nederland og Norge.
Den første prototypen fløy første gang 10. mars 1978. Det første produksjonseksemplaret fløy første gang 20. november 1982, og flyet ble operativt i 1984. Den siste av i alt 601 Mirage 2000 produsert ble levert i november 2007 til det hellenske flyvåpenet.
Opprøret i Thailand i 2010

Opprøret i Thailand i 2010 var en rekke politiske protester i Thailands hovedstad Bangkok mellom 12. mars og 19. mai 2010, organisert av Den forente nasjonale demokratiske front mot diktatur, også kjent som «rødskjortene», en bevegelse som støttet tidligere statsminister Thaksin Shinawatra. De protesterte mot statsminister Abhisit Vejjajiva og regjeringen hans, og krevde at statsministeren skulle oppløse parlamentet og skrive ut nyvalg.
På kvelden den 14. mars hadde anslagsvis 200 000 demonstranter samlet seg ved Phan Fa-broen i Bangkok, noe som gjorde samlingen til en av de største politiske protestene i landet noensinne, og lederne erklærte at protestene skulle holde seg til ikkevold.
Demonstrasjonene førte til sammenstøt mellom rødskjortene og Thailands hær i perioden mars til mai 2010. Etter først å ha okkupert Phan Fa-broen, flyttet rødskjortene senere til et demonstrasjonsområde med barrikader rundt i Ratchaprasong-krysset inne i byen. Den 10. april gjennomførte militæret en aksjon mot rødskjortene ved Phan Fa-broen, og i perioden 14. mai til 19. mai aksjonerte de mot demonstrantene i Ratchaprasong-krysset. Styrkene skjøt tilsynelatende tilfeldig inn i mengder av demonstranter uten at de utgjorde noen trussel, og de skjøt også direkte inn i barrikadene med skarp ammunisjon.
Sammenstøtene førte til 91 drepte og over 1800 sårede.
Blant de drepte var to utenlandske journalister. 
Ifølge Erawan EMS Center fant også et uant antall arrestasjoner sted, og 51 demonstranter forble savnet.
Regjeringens avgjørelse om å sende inn militæret var på bakgrunn av en årrekke med voldelige protester og politiske kriser i etterkant av militærkuppet i Thailand 2006, hvor Thaksin Shinawatra ble styrtet av militæret mens han var på utenlandsreise. Opprøret hadde opphav i en lang kamp om demokrati i landet som også førte til blodsutgytelse den 14. oktober 1973, den 6. oktober 1976 og i mai 1992.
Thailandsk media henviste til aksjonene som «Grusome april» (Thai: เมษาโหด) og «Villmann-mai» (Thai: พฤษภาอำมหิต). Selv om rødskjortenes ledere overgav seg, nektet mange tilhengere å avslutte kampen, og flere brannstiftelser fant sted like etter arrestasjonene.
Tawau

Byen

Byen Tawau ligger ved den nordlige munningen til Sebuku-bukta. Det er Sabahs tredje største by, og den største i Tawau-divisjonen, med et innbyggertall på 113 809.
Audrey Horne

Historie

Audrey Horne ble startet i 2002 av Torkjell «Toschie» Rød, Arve «Ice dale» Isdal, Thomas Tofthagen, Kjetil Greve, Tom Cato Visnes og Herbrand Larsen.

I 2005 ga de først ut EP-en Confessions & Alcohol før de litt senere på året ga ut sitt debut-album No Hay Banda som de mottok Spellemannprisen 2005 i klassen Metal for.

I 2007 kom oppfølgeren Le Fol som de ble nominert til Spellemannprisen 2007 for i klassen Metal. Samme år valgte Herbrand og Tom Cato å forlate bandet, men Herbrand har fortsatt og samarbeide med Audrey Horne i studio både som musiker og tekniker/co-produsent.

Audrey Horne spiller melodisk Hard Rock / Post-grunge selv om enkelte medlemmer er assosiert med mer ekstreme musikk-genre som Black Metal, Ekstrem Metal og Progressiv Metal i band som Gorgoroth, God Seed, Enslaved og Deride.

I 2010 kom Audrey Horne ut med sin tredje plate, Audrey Horne på Indie Recordings. Denne hadde også en Limited Edition-versjon hvor det fulgte med 6 akustiske låter. Dette var både coverlåter, og egne akustiske. Tre år senere, 25. januar 2013, ble albumet Youngblood sluppet.
Barrel Dance

Barrel Dance er et musikkalbum med Lady Moscow, utgitt i 2008. Dette er bandets første plateutgivelse.
Oh Ban-suk

Landslaget

Han ble tatt ut i Sør-Koreas tropp til VM i fotball 2018 i Russland.
FA-cupen 1962/63

FA-cupen 1962/63 var den 82. sesongen av den engelske FA-cupen. Manchester United slo Leicester City 3–1 i finalen.
NM i fotball for kvinner 1984

Gruppene

De tre første rundene ble spilt i form av 8 miniturneringer. Gruppevinnerne møttes til kvartfinale. 1. runde ble spilt 25. august, 2. og 3. runde 26. august.